|  |
| --- |
|  |
| KAJ LAHKO VRTEC NUDI OTROKU S POSEBNIMI POTREBAMI IN OTROKU Z RIZIČNIMI DEJAVNIKI V OKVIRU ZGODNJE OBRAVNAVE |

|  |
| --- |
| mag. Polona Šoln Vrbinc, Vida Starič Holobar, Marjetka Brank, Rosanda Lenart Direktorat za predšolsko vzgojo in osnovno šolstvo  22.7.2025 |

Vsebina

[**UVOD** 2](#_Toc204064016)

[I. OTROCI S POSEBNIMI POTREBAMI 3](#_Toc204064017)

[PROGRAM ZA PREDŠOLSKE OTROKE S PRILAGOJENIM IZVAJANJEM IN DODATNO STROKOVNO POMOČJO 3](#_Toc204064018)

[PRILAGOJENI PROGRAM ZA PREDŠOLSKE OTROKE S POSEBNIMI POTREBAMI 3](#_Toc204064019)

[II. OTROCI Z RIZIČNIMI DEJAVNIKI 4](#_Toc204064020)

[III. VZGOJITELJ PREDŠOLSKIH OTROK ZA ZGODNJO OBRAVNAVO 4](#_Toc204064021)

[IV. SVETOVALNI DELAVEC 5](#_Toc204064022)

[**PRIDOBITEV POMOČI V VRTCU** 7](#_Toc204064023)

[I. MULTIDISCIPLINARNI TIM V CENTRU ZA ZGODNJO OBRAVNAVO 7](#_Toc204064024)

[II. STROKOVNA SKUPINA ZA ZGODNJO OBRAVNAVO IN INDIVIDUALIZIRANI PROGRAM V VRTCU 8](#_Toc204064025)

[**OBLIKE POMOČI ZA OTROKE S POSEBNIMI POTREBAMI V VRTCU**: 9](#_Toc204064026)

[I. DODATNA STROKOVNA POMOČ 9](#_Toc204064027)

[II. SVETOVANJE 10](#_Toc204064028)

[III. PRILAGODITVE IN PRIPOMOČKI 10](#_Toc204064029)

[IV. FIZIČNA POMOČ 10](#_Toc204064030)

[V. SPORAZUMEVANJE IN UČENJE V ZNAKOVNEM JEZIKU ALI JEZIKU GLUHOSLEPIH 11](#_Toc204064031)

[VI. PREDLOG ZNIŽANEGA NORMATIVA V ODDELKU VRTCA, ZAVODU ZA VZGOJO IN IZOBRAŽEVANJE OTROK IN MLADOSTNIKOV S POSEBNIMI POTEBAMI, SOCIALNOVARSTVENEM ZAVODU OZIROMA DRUGI USTREZNI USTANOVI 11](#_Toc204064032)

[VII. ZAGOTAVLJANJE INKLUZIVNEGA OKOLJA, POTREBNE PRILAGODITVE PRI ORGANIZACIJI IN PREHAJANJE MED PROGRAMI 11](#_Toc204064033)

[VIII. OPREDELITEV PRAVICE POVRAČILA STROŠKOV PREVOZA STARŠEM OTROKA, VKLJUČENEGA V PRILAGOJENI PROGRAM ZA PREDŠOLSKE OTROKE S POSEBNIMI POTREBAMI 12](#_Toc204064034)

[IX. PREHOD V IZOBRAŽEVANJE 12](#_Toc204064035)

[**SOGLASJE STARŠEV** 13](#_Toc204064036)

[**POGOSTA VPRAŠANJA IN ODGOVORI** 15](#_Toc204064037)

[DODATNA STROKOVNA POMOČ 15](#_Toc204064038)

[FIZIČNA POMOČ V VRTCU 18](#_Toc204064039)

[VKLJUČITEV OTROKA S POSEBNIMI POTREBAMI V ZASEBNI VRTEC 18](#_Toc204064040)

[INDIVIDUALIZIRANI PROGRAM 19](#_Toc204064041)

[VZGOJITELJ PREDŠOLSKIH OTROK ZA ZGODNJO OBRAVNAVO 19](#_Toc204064042)

[BELEŽENJE IZVAJANJA DODATNE STROKOVNE POMOČI V DOKUMENTACIJI VRTCA 21](#_Toc204064043)

[DNEVI DOPUSTA IN DODATKI ZA DELAVCE V VRTCU 21](#_Toc204064044)

**UVOD**

Zgodnja obravnava v vrtcih poteka v skladu z naslednjimi predpisi in programskimi dokumenti, ki so v tem dokumentu uporabljeni tudi kot viri:

1. [Zakon o celostni zgodnji obravnavi predšolskih otrok s posebnimi potrebami](https://pisrs.si/pregledPredpisa?id=ZAKO7681) (ZOPOPP)
2. [Zakon o vrtcih (ZVrt)](https://pisrs.si/pregledPredpisa?id=ZAKO447)
3. [Konvencija o otrokovih pravicah](https://unicef.si/konvencija/)
4. [Pravilnik o normativih za opravljanje dejavnosti predšolske vzgoje](https://pisrs.si/pregledPredpisa?id=PRAV12026)
5. [Pravilnik o metodologiji za oblikovanje cen programov v vrtcih, ki izvajajo javno službo](https://pisrs.si/pregledPredpisa?id=PRAV5299)
6. [Pravilnik o izobrazbi vzgojiteljev predšolskih otrok in drugih strokovnih delavcev v programih za predšolske otroke in v prilagojenih programih za predšolske otroke s posebnimi potrebami](https://pisrs.si/pregledPredpisa?id=PRAV14590)
7. [Kurikulum za vrtce](https://www.gov.si/assets/ministrstva/MVI/Dokumenti/Sektor-za-predsolsko-vzgojo/Dokumenti-smernice/KURIKULUM-ZA-VRTCE-2025.pdf)
8. [Navodila h Kurikulu za vrtce v programih s prilagojenim izvajanjem in dodatno strokovno pomočjo za otroke s posebnimi potrebami](https://www.gov.si/assets/ministrstva/MIZS/Dokumenti/Sektor-za-predsolsko-vzgojo/Programi/kurikulum_navodila.pdf) (Sprejeto na 57. seji Strokovnega sveta RS za splošno izobraževanje, dne 17. 4. 2003)
   1. [Dopolnitev Navodil h Kurikulumu za vrtce v programih s prilagojenim izvajanjem in dodatno strokovno pomočjo za otroke s posebnimi potrebami – za dolgotrajno bolne otroke (2016)](https://www.gov.si/assets/ministrstva/MVI/Dokumenti/Izobrazevanje-otrok-s-posebnimi-potrebami/Vrtci/DOPOLNITEV_Navodil_h_Kurikulumu_za_vrtce_ZA_DOB.pdf)
   2. [Dopolnitev Navodil h Kurikulumu za vrtce v programih s prilagojenim izvajanjem in dodatno strokovno pomočjo za otroke s posebnimi potrebami – za otroke z avtističnimi motnjami (2016)](https://www.gov.si/assets/ministrstva/MVI/Dokumenti/Izobrazevanje-otrok-s-posebnimi-potrebami/Vrtci/DOPOLNITEV_Navodil_h_Kurikulumu_za_vrtce_za_otroke_z_AM.pdf)
9. [Kurikulum za vrtce v prilagojenem programu za predšolske otroke (2006)](https://www.gov.si/assets/ministrstva/MIZS/Dokumenti/Sektor-za-predsolsko-vzgojo/Programi/kurikulum_prilag_program.pdf)
   1. [Dopolnitev Kurikuluma za vrtce v prilagojenem programu za predšolske otroke – za otroke z avtističnimi motnjami (2016)](https://www.gov.si/assets/ministrstva/MVI/Dokumenti/Izobrazevanje-otrok-s-posebnimi-potrebami/Vrtci/DOPOLNITEV_Kurikula_za_vrtce_za_otroke_z_AM.pdf)

1. [Kurikulum za vrtce v prilagojenem programu za predšolske otroke (2025)](https://www.gov.si/assets/ministrstva/MVI/Dokumenti/Sektor-za-predsolsko-vzgojo/Dokumenti-smernice/KURIKULUM-ZA-VRTCE-V-PRILAGOJENEM-PROGRAMU-2025.pdf)
2. [Programske smernice svetovalnega dela v programih s področja vzgoje in izobraževanja](https://www.gov.si/assets/ministrstva/MVI/Dokumenti/Srednja-sola/Programske-smernice-svetovalnega-dela-v-programih-s-podrocja-vzgoje-in-izobrazevanja.pdf)
3. [Priporočila za uspešen prehod otroka iz vrtca v šolo](https://www.gov.si/assets/ministrstva/MVI/Dokumenti/Sektor-za-predsolsko-vzgojo/Programi/PRIPOROCILA_ZA_VRTCE_PREHOD_9JULIJ2018.pdf)
4. [Smernice za izvajanje dejavnosti pri prehodu otrok iz vrtca v šolo in uvajanje učencev v prvi razred](https://www.gov.si/assets/ministrstva/MVI/Dokumenti/Osnovna-sola/Smernice-za-izvajanje-dejavnosti-pri-prehodu-otrok-iz-vrtca-v-solo-in-uvajanje-v-1.-razred-2024.pdf)
5. [Pravilnik o organizaciji in povračilu prevoznih stroškov za prevoze otrok in mladostnikov s posebnimi potrebami](https://pisrs.si/pregledPredpisa?id=PRAV13801)

Starši morajo ob vključitvi otroka v vrtec predložiti [**potrdilo pediatra o zdravstvenem stanju otroka**](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMVI%2FDokumenti%2FSektor-za-predsolsko-vzgojo%2FDokumenti-smernice%2FPotrdilo-pediatra-o-zdravstvenem-stanju-otroka.docx&wdOrigin=BROWSELINK). Pred vstopom v vrtec pediater izda potrdilo o zdravstvenem stanju otroka na predpisanem obrazcu, na katerem zabeleži tudi zdravstvene posebnosti pri otroku, če te obstajajo. Priporočamo, da so starši in pediatri **posebej pozorni, da so vse zdravstvene posebnosti otroka, če obstajajo, zabeležene v rubriki »druge posebnosti«**. Svetujemo, da pediatri zabeležijo tudi, če je otrok napoten v center za zgodnjo obravnavo. Na podlagi potrdila pediatra in morebitnih zdravstvenih posebnosti otroka, lahko vrtec že ob vpisu okvirno načrtuje potrebe po dodatni strokovni pomoči.

Primanjkljaje, težave in ovire, ki so pravočasno prepoznane v zgodnjem obdobju, se lahko z zgodnjo obravnavo premostijo in preprečijo. Obratno pa se težave, ovire in primanjkljaji, ki v zgodnjem otrokovem obdobju niso dovolj zgodaj prepoznani, večajo.

I. OTROCI S POSEBNIMI POTREBAMI

Otroci s posebnimi potrebami v predšolskem obdobju so otroci z razvojnimi zaostanki, primanjkljaji, ovirami oziroma motnjami na telesnem, spoznavnem, zaznavnem, socialno-čustvenem, sporazumevalnem področju ter z dolgotrajnimi boleznimi.

Predšolsko vzgojo otrok s posebnimi potrebami **izvajajo**:

* javni vrtci,
* zasebni vrtci s koncesijo in
* zavodi za vzgojo in izobraževanje otrok in mladostnikov s posebnimi potrebami in socialnovarstveni zavodi (CUDV),

v okviru **dveh programov**:

* programa za predšolske otroke s prilagojenim izvajanjem in dodatno strokovno pomočjo,
* prilagojenega programa za predšolske otroke s posebnimi potrebami.

**Zasebni vrtci brez koncesije** ne izvajajo programov za otroke s posebnimi potrebami.

Če center za zgodnjo obravnavo prepozna otroka s posebnimi potrebami, ki potrebuje storitve zgodnje obravnave, ki je vključen v zasebni vrtec brez koncesije, lahko storitve zgodnje obravnave določi samo v okviru drugih izvajalcev zgodnje obravnave (center za zgodnjo obravnavo, CZDOM, CSD …).

PROGRAM ZA PREDŠOLSKE OTROKE S PRILAGOJENIM IZVAJANJEM IN DODATNO STROKOVNO POMOČJO

V programu za predšolske otroke se s prilagojenim izvajanjem in dodatno strokovno pomočjo za otroke s posebnimi potrebami lahko prilagodi:

* organizacija,
* način izvajanja programa za predšolske otroke in
* zagotoviti dodatna strokovna pomoč.

PRILAGOJENI PROGRAM ZA PREDŠOLSKE OTROKE S POSEBNIMI POTREBAMI

Pri izvajanju prilagojenega programa za predšolske otroke s posebnimi potrebami se lahko prilagaja:

* vsebina,
* organizacija in
* način izvajanja.

V prilagojeni program za predšolske otroke s posebnimi potrebami so lahko vključeni otroci s posebnimi potrebami, ki zaradi najtežjih oblik primanjkljajev, ovir oziroma motenj ne bi zmogli programa za predšolske otroke, kljub prilagojenemu izvajanju. O tem presojajo člani multidisciplinarnega tima v centru za zgodnjo obravnavo, ki otroka obravnavajo. Otroci z najtežjimi oblikami primanjkljajev, ovir oziroma motenj oziroma s sopojavnostjo le-teh v večji meri razvijejo svoja močna področja in sposobnosti v prilagojenem programu, ki je zanje prilagojen z vidika didaktičnih pristopov, ciljev in vsebin, normativov in kadrovskih pogojev strokovnih delavcev.

Za predšolske otroke z zdravstveno izjemno zahtevnimi in življenjsko ogrožajočimi stanji, ki potrebujejo 24-urno zdravstveno skrbstvo, pa je predvidena vključitev v prilagojeni program za predšolske otroke s posebnimi potrebami v socialnovarstvenih zavodih (CUDV).

II. OTROCI Z RIZIČNIMI DEJAVNIKI

Otroci z rizičnimi dejavniki v predšolskem obdobju so otroci, pri katerih obstajajo rizični dejavniki za razvojne primanjkljaje, zaostanke, ovire oziroma motnje. Rizični dejavniki so dejavniki, ki nastanejo v nosečnosti, med rojstvom ali takoj po porodu, in bi lahko vplivali na kasnejši otrokov razvoj. Rizični dejavniki se lahko pojavijo tudi kasneje zaradi bolezni ali slabega socialno-ekonomskega položaja družine.

Otroci z rizičnimi dejavniki v predšolskem obdobju so tisti, ki še niso obravnavani v centru za zgodnjo obravnavo, so pa starši, strokovni delavci v vrtcu ali zdravstveni delavci v okviru izvajanja preventivnega zdravstvenega varstva na primarni ravni ali v okviru storitev centrov za socialno delo prepoznali rizične dejavnike otrokovega razvoja.

Ti otroci so praviloma deležni celostne zgodnje obravnave skupinsko v oddelku. Če se izkaže potreba, vrtec staršem predstavi možne oblike pomoči in jim predlaga, da se s pediatrom dogovorijo za obisk centra za zgodnjo obravnavo.

III. VZGOJITELJ PREDŠOLSKIH OTROK ZA ZGODNJO OBRAVNAVO

Zgodnjo obravnavo v vrtcu večinoma izvaja vzgojitelj predšolskih otrok za zgodnjo obravnavo skupaj z drugimi strokovnimi delavci vrtca.

Vzgojitelj predšolskih otrok za zgodnjo obravnavo v programu za predšolske otroke je lahko, kdor je končal:

– univerzitetni študijski program defektologije, pedagogike (smer pedagogika), psihologije, socialne pedagogike ali specialne in rehabilitacijske pedagogike ali

– magistrski študijski program druge stopnje inkluzivne pedagogike, inkluzije v vzgoji in izobraževanju, logopedije in surdopedagogike, pedagogike, psihologije, socialne pedagogike ali specialne in rehabilitacijske pedagogike.

Vzgojitelj predšolskih otrok za zgodnjo obravnavo v programu za predšolske otroke je lahko tudi, kdor izpolnjuje pogoje za vzgojitelja predšolskih otrok v prilagojenem programu za predšolske otroke.

Naloga vzgojitelja predšolskih otrok za zgodnjo obravnavo je prepoznati individualne potrebe otroka ter sooblikovati program in nuditi strokovno pomoč, ki bo otroku omogočila optimalen razvoj. **Vrtcem svetujemo, da na delovno mesto Vzgojitelja za zgodnjo obravnavo (D037012)** **zaposlijo le strokovnega delavca z dodatnimi znanji s področja posebnih potreb, ki bo v najširši meri lahko zagotovil ustrezno pomoč otrokom s posebnimi potrebami in z rizičnimi dejavniki, ki so vključeni v redne oddelke vrtcev.**

Vzgojitelj predšolskih otrok za zgodnjo obravnavo v vrtcu dela nudi podporo tudi z otroki z rizičnimi dejavniki, in sicer na podlagi svoje strokovne presoje, kompetenc in presoje vzgojiteljev ter svetovalnega delavca. Če strokovni delavci pri otroku opazijo, izstopajoče zaostanke na katerem koli področju, o tem seznanijo starše in jih, če je treba, napotijo k pediatru oziroma v center za zgodnjo obravnavo.

V vrtcu s 15 oddelki se za nudenje dodatne strokovne pomoči za otroke s posebnimi potrebami in za delo z otroki z rizičnimi dejavniki sistemizira delovno mesto Vzgojitelja za zgodnjo obravnavo (D037012), v ustreznem deležu pa v vrtcu z večjim oziroma manjšim številom oddelkov.

Vzgojitelj predšolskih otrok za zgodnjo obravnavo mora v času delovnika opraviti 25 ur neposrednega dela z otroki. V tem času lahko individualno ali skupinsko izvaja dodatno strokovno pomoč, v oddelkih pa nudi zgodnjo pomoč tudi otrokom z rizičnimi dejavniki. Gre za zgodnjo pomoč v kontinuumu pomoči, ko otroku pomaga v skupini. Poleg neposrednega dela z otroki sodeluje z drugimi strokovnimi delavci in vodstvom vrtca na področju metodično-didaktičnih prilagoditev za delo z otrokom, prilagoditev okolja in ustreznih pripomočkov, povezuje se s centrom za zgodnjo obravnavo, sodeluje s svetovalno službo pri prepoznavi otrok, ki še niso bili prepoznani kot otroci s težavami v razvoju v okviru zdravstva, in preventivno dela z njimi ter njihovimi družinami.

Izjemoma, če otrok potrebuje zahtevnejše storitve specialne obravnave, jih zagotovi center za zgodnjo obravnavo, storitve specialno-pedagoške obravnave s področij tiflopedagogike, surdopedagogike, socialne pedagogike ali logopedije, pa lahko zagotavljajo zavodi za vzgojo in izobraževanje otrok in mladostnikov s posebnimi potrebami in osnovne šole, ki izvajajo prilagojene izobraževalne ali posebne programe vzgoje in izobraževanja v okviru mobilne službe. Ure dodatne strokovne pomoči, ki se zagotavljajo otrokom v vrtcu, se upoštevajo pri sistemizaciji delovnega mesta v zavodu za vzgojo in izobraževanje otrok in mladostnikov s posebnimi potrebami oziroma osnovni šoli, ki izvaja prilagojeni ali posebni program vzgoje in izobraževanja, zato jih vrtcu ne smejo zaračunati.

Vrtec organizira izvajanje dodatne strokovne pomoči v dogovoru s centrom za zgodnjo obravnavo, osnovno šolo, ki izvaja prilagojeni izobraževalni ali posebni program vzgoje in izobraževanja ali zavodom za vzgojo in izobraževanje otrok in mladostnikov s posebnimi potrebam tako, da vzgojitelj predšolskih otrok za zgodnjo obravnavo, strokovni delavec iz zavoda za vzgojo in izobraževanje otrok in mladostnikov s posebnimi potrebami, osnovne šole, ki izvajajo prilagojene izobraževalne ali posebne programe vzgoje in izobraževanja ali strokovnjak centra za zgodnjo obravnavo nudi dodatno strokovno pomoč otroku v času njegovega bivanja v vrtcu v skladu z [Navodili h Kurikulu za vrtce v programih s prilagojenim izvajanjem in dodatno strokovno pomočjo za otroke s posebnimi potrebami](https://www.gov.si/assets/ministrstva/MIZS/Dokumenti/Sektor-za-predsolsko-vzgojo/Programi/kurikulum_navodila.pdf).

Če vrtec sklene dogovor z zavodom za vzgojo in izobraževanje otrok in mladostnikov s posebnimi potrebami ali osnovno šolo, ki izvaja prilagojeni izobraževalni ali posebni program vzgoje in izobraževanja, se izvajanje dodatne strokovne pomoči in potni stroški financirajo iz državnega proračuna v okviru redne dejavnosti.

Strokovni delavec na delovnem mestu Vzgojitelj za zgodnjo obravnavo (D037012) lahko sklene pogodbo o zaposlitvi z vrtcem v skladu z določili Zakona o organizaciji in financiranju vzgoje in izobraževanja (ZOFVI) ter drugimi predpisi s področja delovnih razmerij. Zaposlitev je lahko:

* za nedoločen čas,
* za določen čas,
* v obliki dopolnjevanja obveznosti z drugim vrtcem ali šolo,
* v obliki petinske zaposlitve pri drugem delodajalcu,
* ali kot dopolnilno delo v obliki petinske zaposlitve pri istem delodajalcu, če je to potrebno za nemoteno izvajanje vzgojno-izobraževalnega dela.

IV. SVETOVALNI DELAVEC

V vrtcu v skladu s [Programskimi smernicami svetovalnega dela v programih s področja vzgoje in izobraževanja](https://www.gov.si/assets/ministrstva/MVI/Dokumenti/Srednja-sola/Programske-smernice-svetovalnega-dela-v-programih-s-podrocja-vzgoje-in-izobrazevanja.pdf) deluje tudi svetovalna služba, ki se lahko v veliki meri vključuje v zgodnjo obravnavo predšolskih otrok.

Njeno delo je usmerjeno v optimalni razvoj in učenje otrok, druga perspektiva pa se na podlagi poznavanja razvojnih značilnosti in posebnosti v razvoju otrok nanaša na spremljanje in zagotavljanje podpore njihovemu celostnemu razvoju in učenju ter doseganju vzgojno-izobraževalnih ciljev. Svetovalni delavec spremlja razvoj in učenje otrok z namenom, da bi vsakega otroka kar najbolj učinkovito oz. ustrezno podprli v razvoju in učenju, in šele potem, da bi pri opazovanju/spremljanju opazil tudi posebnosti nekaterih otrok. Razen v primeru seveda, ko načrtno opazuje oz. spremlja otroka, pri katerem so drugi strokovni delavci ali celo starši opazili, da gre za odstopanja in ga zaprosili za spremljanje.

S svojim specifičnim strokovnim znanjem se preko svetovalnega odnosa vključuje v kompleksno raziskovanje in reševanje opaženih specifik pri delu z otroki. Njegovo vključevanje je sistematično in postopno, skladno s koraki delovanja svetovalne službe, kot jih opredeljujejo Programske smernice svetovalnega dela v programih s področja vzgoje in izobraževanja (2024, str. 11):

* analiza in ocena stanja,
* opredelitev skupnih ciljev in aktivnosti,
* sprotno spremljanje procesa in uresničevanja nalog,
* evalvacija dela in doseganja ciljev.

Temeljni cilj svetovalne službe je skrb za optimalni razvoj vseh otrok.

Svetovalni delavec spremlja razvoj in učenje vseh otrok, da bi ugotovil posebnosti nekaterih otrok (opazuje, se pogovarja, sprašuje, se igra, ponuja izzive, uporablja razvojno psihološke pripomočke, če ima ustrezno izobrazbo s področja psihologije, ostali svetovalni delavci uporabljajo tudi druge pripomočke za diagnostiko); spremlja komunikacijo otrok, njihovo vključevanje v socialne skupine ter počutje v skupini, hkrati pa pomaga odraslim razumeti potrebe posameznega otroka in njegova sporočila.

Svetovalni delavec v vrtcu tako posredno kot neposredno deluje, sodeluje in pomaga pri spodbujanju celostnega razvoja otrok, in sicer od spoznavnega, govornega, čustvenega, socialnega, moralnega do gibalnega razvoja, pri čemer so navedena področja medsebojno povezana in v recipročnem odnosu. Pri spodbujanju celostnega razvoja svetovalni delavec lahko sodeluje tudi z drugimi strokovnimi delavci ali z vzgojiteljem oziroma z vzgojiteljem za zgodnjo obravnavo. Pri svojem delu lahko uporablja različne pristope in strategije, pri čemer upošteva zmožnosti in potrebe posameznega otroka tako z vidika psiholoških značilnosti kot značilnosti njegovega družinskega in širšega socialnega okolja, iz katerega prihaja.

Če otrok potrebuje dodatno pomoč in podporo, spremljanje in opazovanje svetovalnega delavca ni enkraten dogodek, kot je to posredno opredeljeno v Kurikulumu za vrtce (2025), str. 25: »Sistematično opazovanje in spremljanje otrok, ki praviloma poteka daljše časovno obdobje in se lahko tudi ponavlja, je del notranje evalvacije na procesni ravni, tj. na ravni neposrednega dela z otroki. Zaželeno je, da so vključeni tudi starši otrok ter da poteka v sodelovanju s svetovalno službo in vodstvom vrtca.

Na ravni vrtca svetuje pri načrtovanju, spremljanju in evalvaciji vsakdanjega življenja in dela v vrtcu z vidika prepoznavanja ustreznih pogojev za celostni razvoj otrok. Svetuje pri razvojno-procesnem načrtovanju in načrtovanju prostorskih pogojev. Pomoč in podporo nudi tudi staršem pri razumevanju in spodbujanju otrokovega razvoja, sprejemanju posebnosti ter podporo za njegov optimalni razvoj glede na specifike v funkcioniranju.

Na ravni skupine spremlja njeno dinamiko, izvaja sistematične in načrtovane obiske z namenom preventivnega delovanja ali analiziranja otrokovega funkcioniranja, ugotavljanja potreb ipd. Svetuje in sodeluje pri načrtovanju vsakodnevnega življenja v vrtcu, podrobneje glede načrtovanih rutin, prehodov, prilagoditev, vloge odraslega ter komunikacije z otroki. Svetuje vzgojiteljem o udejanjanju individualiziranih pristopov glede na otrokove posebne potrebe in druge raznolikosti.

Svetovalni delavec:

‒ sodeluje z vzgojitelji pri prepoznavanju odstopanj v razvoju, pri načrtovanju in izvajanju ustreznih oblik dela ter pri otrokovi obravnavi in svetuje vzgojiteljem pri neposrednem delu z otroki;

‒ spremlja (zbira podatke, opazuje, ocenjuje) otrokovo vedenje, igro, socialno vključevanje, čustveno izražanje, risbe, govor, gibanje;

‒ sodeluje s starši, jim pomaga in zagotavlja različne oblike individualnega svetovanja ter podporo pri vključevanju otroka v različne dejavnosti (informiranje, vzpostavljanje komunikacije z ustreznimi ustanovami, podpora pri vključitvi v posebne strokovne programe pomoči za starše oz. družino ipd.);

‒ koordinira področje strokovne obravnave otroka v vrtcu in

‒ sodeluje v multidisciplinarnih timih in se povezuje s strokovnjaki iz drugih institucij (Programske smernice svetovalnega dela v programih s področja vzgoje in izobraževanja (2024 str. 19)).

Svetovalni delavec v programu za predšolske otroke oziroma v prilagojenem programu za predšolske otroke s posebnimi potrebami vrtcu je lahko, kdor je končal:

-        univerzitetni študijski program defektologije, pedagogike (smer pedagogika), psihologije, socialnega dela, socialne pedagogike ali specialne in rehabilitacijske pedagogike ali

-        magistrski študijski program druge stopnje psihologije, pedagogike, socialnega dela, socialnega dela z družino, socialnega vključevanja in pravičnosti na področju hendikepa, etničnosti in spola, duševnega zdravja v skupnosti, socialne pedagogike, specialne in rehabilitacijske pedagogike, supervizije, osebnega in organizacijskega svetovanja ali inkluzivne pedagogike.

**PRIDOBITEV POMOČI V VRTCU**

I. MULTIDISCIPLINARNI TIM V CENTRU ZA ZGODNJO OBRAVNAVO

Zgodnja obravnava otrok s posebnimi potrebami v vrtcu poteka na podlagi obravnave otroka v centru za zgodnjo obravnavo, kamor otroka in starše napoti izbrani pediater.

Za posameznega otroka s posebnimi potrebami zdravnik določi multidisciplinarni tim članov, ki so pomembni za pomoč otroku in družini. Sestavljajo ga strokovnjaki s področja zdravstva, vzgoje in izobraževanja, socialnega varstva ter starši.

Naloge multidisciplinarnega tima so:

‒ diagnostika otroka,

‒ ocena zmožnosti in potreb otroka in njegovih staršev,

‒ priprava in spremljanje individualnega načrta pomoči družini,

‒  preverjanje doseganja ciljev individualnega načrta pomoči družini,

‒ informiranje o možnih oblikah pomoči in socialnih pravicah,

‒ izdelava načrta za prehod v vrtec, zavod za vzgojo in izobraževanje otrok in mladostnikov s posebnimi potrebami, socialnovarstveni zavod in programe osnovne šole.

Multidisciplinarni tim:

‒ pripravi oceno otrokovega funkcioniranja in otrokovih potreb,

‒ določi ustrezni program vzgoje in izobraževanja,

‒ določi storitve zgodnje obravnave, ki so potrebne za zadovoljitev posebnih potreb otroka v vrtcu,

‒ preveri, ali izbrani vrtec izpolnjuje vse pogoje za vključitev otroka.

Za boljše prepoznavanje otrokovih potreb **je zaželeno, da pri navedenih nalogah sodeluje tudi predstavnik vrtca,** ki sicer ni član multidisciplinarnega tima, ga pa center za zgodnjo obravnavo lahko povabi k sodelovanju. Sodelovanje med strokovnjaki s področja zdravstva ter vzgoje in izobraževanja je ključno za zagotavljanje celostne zgodnje obravnave predšolskih otrok. Jasna in odprta komunikacija med strokovnjaki je temelj celostne obravnave. Aktivnosti, kot so skupna načrtovanja, refleksije in sestanki, kjer se različni strokovnjaki (multidisciplinarni tim, predstavnik vrtca in starši) srečujejo in izmenjujejo informacije, so pomembne za uspešno zgodnjo obravnavo predšolskih otrok.

Multidisciplinarni tim se s starši pogovori o možnostih vključitve otroka v enega od programov na področju predšolske vzgoje in se po potrebi dogovori za obisk in ogled vrtca, ki program izvaja.

Če zdravnik presodi, da je to potrebno, multidisciplinarni tim pripravi individualni načrt pomoči družini v skladu z 12. členom ZOPOPP.

Lahko pa se zdravnik odloči, da za otroka ni treba pripraviti individualnega načrta pomoči družini, v tem primeru se o potrebnih obravnavah in pomoči družini dogovorijo s starši. O dogovoru s starši zdravnik pripravi zapisnik, ki je lahko del izvida.

Individualni načrt pomoči družini oziroma zapisnik sta podlaga za izvajanje pomoči v vrtcu, ob prehodu iz vrtca v osnovno šolo pa tudi del vloge za usmerjanje v osnovnošolski program.

Če se starši s predlaganimi obravnavami ne strinjajo, lahko uveljavljajo pravice v skladu z [Zakonom o pacientovih pravicah](https://pisrs.si/pregledPredpisa?id=ZAKO4281) (ZPacP, Uradni list RS, št. [15/08](https://www.uradni-list.si/glasilo-uradni-list-rs/vsebina/2008-01-0455), [55/17](https://www.uradni-list.si/glasilo-uradni-list-rs/vsebina/2017-01-2526), [177/20](https://www.uradni-list.si/glasilo-uradni-list-rs/vsebina/2020-01-3111) in [100/22](https://www.uradni-list.si/glasilo-uradni-list-rs/vsebina/2022-01-2511) – ZNUZSZS), kar v praksi pomeni, da uveljavljajo pravico do drugega mnenja.

II. STROKOVNA SKUPINA ZA ZGODNJO OBRAVNAVO IN INDIVIDUALIZIRANI PROGRAM V VRTCU

Ravnatelj vrtca na podlagi ZOPOPP imenuje strokovno skupino za zgodnjo obravnavo, ki je sestavljena iz najmanj treh članov, ki v vrtcu ocenijo otrokovo funkcioniranje in odločajo o zgodnji obravnavi otrok z rizičnimi dejavniki.

Strokovna skupina za zgodnjo obravnavo je običajno stalna strokovna skupina za zgodnjo obravnavo, ki je sestavljena iz članov, pomembnih za zgodnjo obravnavo otrok:

‒ svetovalni delavec,

‒ vzgojitelj ali vzgojitelj predšolskih otrok - pomočnik vzgojitelja,

‒ vzgojitelj predšolskih otrok za zgodnjo obravnavo.

Lahko pa se vrtec odloči in za vsakega posameznega otroka s posebnimi potrebami imenuje svojo strokovno skupino. Število in sestava članov posameznih strokovnih skupin za zgodnjo obravnavo v vrtcu je odvisna od posebnih potreb posameznega otroka.

Strokovna skupina za zgodnjo obravnavo v vrtcu lahko za multidisciplinarni tim pripravi poročilo o otrokovem funkcioniranju in razvojnih potrebah z namenom zagotavljanja ustrezne pomoči. Član strokovne skupine za zgodnjo obravnavo lahko v vlogi predstavnika vrtca na srečanju multidisciplinarnega tima, če je nanj povabljen, seznani preostale člane tima s funkcioniranjem otroka z rizičnimi dejavniki ali otroka s posebnimi potrebami in z njegovim napredkom ter poda predlog o potrebnih prilagoditvah in pomoči pri delu z otrokom.

Priporočamo, da strokovna skupina za zgodnjo obravnavo v vrtcu po prejemu individualnega načrta pomoči družini multidisciplinarnega tima ali zapisnika zdravnika, ki ga predložijo starši, pripravi **individualizirani program**, v katerem podrobneje določi:

* oblike in metode dela z otrokom na posameznih področjih otrokovega razvoja,
* način izvajanja dodatne strokovne pomoči,
* izvajanje fizične pomoči,
* način vključevanja vzgojitelja za komunikacijo v slovenskem znakovnem jeziku ali vzgojitelja za delo z gluhoslepimi v vzgojni proces,
* prilagoditve ter
* oblike in načine svetovanja vzgojiteljem in staršem ter njihovo vključevanje,
* načine in pogostost evalvacije individualiziranega programa.

Pri tem lahko smiselno uporablja [**Smernice za pripravo in spremljanje individualiziranega programa za otroke s posebnimi potrebami v programu devetletne osnovne šole s prilagojenim izvajanjem in dodatno strokovno pomočjo**](https://www.gov.si/assets/ministrstva/MVI/Dokumenti/Izobrazevanje-otrok-s-posebnimi-potrebami/smernice-za-pripravo-in-spremljanje-individualiziranih-programov-za-otroke-s-PP.pdf)**.**

Strokovna skupina za zgodnjo obravnavo v vrtcu med šolskim letom spremlja izvajanje načrtovanih dejavnosti in prilagoditev ter doseganje zastavljenih ciljev, ki se lahko ob morebitnih novih okoliščinah sproti prilagajajo. Ob koncu šolskega leta preveri realizacijo ter oceni, ali je bila pomoč ustrezna in uspešna**. Če strokovna skupina za zgodnjo obravnavo v vrtcu ugotovi, da pomoč otroku ni bila ustrezna ali je ne potrebuje več, s svojimi ugotovitvami pisno seznani starše in center za zgodnjo obravnavo.**

**OBLIKE POMOČI ZA OTROKE S POSEBNIMI POTREBAMI V VRTCU**:

1. DODATNA STROKOVNA POMOČ
2. SVETOVANJE
3. PRILAGODITVE IN PRIPOMOČKI
4. FIZIČNA POMOČ
5. SPORAZUMEVANJE IN UČENJE V ZNAKOVNEM JEZIKU ALI JEZIKU GLUHOSLEPIH
6. PREDLOG ZNIŽANEGA NORMATIVA V SKUPINI
7. ZAGOTAVLJANJE INKLUZIVNEGA OKOLJA, POTREBNE PRILAGODITVE PRI ORGANIZACIJI IN PREHAJANJE MED PROGRAMI
8. POVRAČILO STROŠKOV PREVOZA STARŠEM OTROKA
9. PREHOD V IZOBRAŽEVANJE

I. DODATNA STROKOVNA POMOČ

Dodatna strokovna pomoč se v skladu z [Navodili h Kurikulu za vrtce v programih s prilagojenim izvajanjem in dodatno strokovno pomočjo za otroke s posebnimi potrebami](https://www.gov.si/assets/ministrstva/MIZS/Dokumenti/Sektor-za-predsolsko-vzgojo/Programi/kurikulum_navodila.pdf) (v nadaljevanju: Navodila) izvaja le v programu za predšolske otroke, ki se prilagojeno izvaja, kjer se otrokom lahko prilagodi tudi organizacija in način izvajanja programa. Dodatna strokovna pomoč se v prilagojenem programu za predšolske otroke s posebnimi potrebami ne izvaja.

Dodatno strokovno pomoč v vrtcu izvajajo vzgojitelji predšolskih otrok za zgodnjo obravnavo, skupinsko ali individualno, v oddelku ali izven oddelka. Pomoč in svetovanje otroku, ki potrebuje dodatno strokovno pomoč, nudi tudi svetovalni delavec.

Kurikulum za vrtce v skladu z Navodili omogoča, da je lahko otrok s posebnimi potrebami deležen dodatne strokovne pomoči ob izvajanju vsakodnevnih dejavnosti v oddelku.

Individualna dodatna strokovna pomoč v oddelku mora biti v skladu z Navodili izvajana tako, da se ohrani/nadaljuje otrokova igra ali dejavnost, ki jo izvaja, in da otrok ne čuti dodatne obremenitve. Zato se odrasli vključijo v otrokovo dejavnost kot soigralci ali kot usmerjevalci, pri tem pa spodbujajo otroka k urjenju posameznih spretnosti ali veščin. Če se otroku ponudijo nove/druge načrtovane dejavnosti v skladu z individualiziranim programom, je vedno treba to storiti v dogovoru z otrokom. Za otroka, ki je deležen dodatne strokovne pomoči v oddelku, je vzpodbudno, če se mu, na lastno željo, pridružijo tudi drugi otroci.

Če je v otrokovo največjo korist izvajanje dodatne strokovne pomoči izven oddelka, se otroka ne izvzame sredi izvajanja dejavnosti, še posebej ne, kadar je otrok za dejavnost, ki jo izvaja, posebej motiviran. Vzgojitelj in drugi odrasli morajo pri ponovni vrnitvi otroka v oddelek otroku pomagati, da se čim hitreje in brez stisk ponovno vključi v dejavnosti, ki potekajo v oddelku (Navodila h Kurikulu za vrtce v programih s prilagojenem izvajanjem in dodatno strokovno pomočjo za otroke s posebnimi potrebami, (2003, str 7)).

Strokovna skupina za zgodnjo obravnavo na podlagi individualnega načrta pomoči družini multidisciplinarnega tima ali zapisnika zdravnika določi največji obseg dodatne strokovne pomoči otroku v tekočem šolskem letu. Dodatna strokovna pomoč se praviloma izvaja v oddelku, izjemoma izven oddelka, lahko se izvaja **v strnjeni obliki ali neenakomerno, pri čemer skupni obseg ne presega 120 ur v posameznem šolskem letu oziroma v sorazmernem deležu, če je otroku dodatna strokovna pomoč dodeljena tekom šolskega leta.**

Trajanje posamezne ure dodatne strokovne pomoči ni predpisano in se vsaka ura prilagodi posameznemu otroku in njegovim trenutnim zmožnostim in sposobnostim.

II. SVETOVANJE

Svetovanje in sodelovanje svetovalnega delavca z vzgojitelji poteka individualno oziroma skupinsko s posameznimi vzgojitelji s tandemom vzgojitelja in vzgojitelja predšolskih otrok – pomočnika vzgojitelja v oddelku otrok, strokovnim aktivom ali celotnim vzgojiteljskim zborom ter z vzgojiteljem predšolskih otrok za zgodnjo obravnavo. Zajema sistematično (npr. rahljanje prikritega kurikula) in interventno strokovno podporo (npr. vključevanje otroka s posebnimi potrebami v oddelčno skupino). Preventivno in razvojno svetovalno delo v podporo profesionalnemu razvoju vseh strokovnih delavcev znotraj predšolske vzgoje je temeljnega pomena, saj podpira razvoj njihovih znanj (npr. v okviru prenove kurikula za vrtec), kompetenc (npr. pomen odnosne kompetence vzgojitelja) in odpornost glede aktualnih strokovnih izzivov (npr. prizadevanja vrtcev glede informirane družinske kulture uporabe zaslonov).

III. PRILAGODITVE IN PRIPOMOČKI

Prilagoditve in pripomočke za otroka s posebnimi potrebami na podlagi individualnega načrta pomoči družini multidisciplinarnega tima ali zapisnika zdravnika določi strokovna skupina za zgodnjo obravnavo v vrtcu v individualiziranem programu. Pripomočke kot drobni inventar oziroma osnovna sredstva zagotavlja občina ustanoviteljica.

IV. FIZIČNA POMOČ

ZOPOPP določa, da se lahko z individualnim načrtom pomoči družini multidisciplinarnega tima ali zapisnikom zdravnika določi tudi zagotovitev fizične pomoči v vrtcu. Fizična pomoč se otroku zagotavlja za čas bivanja v vrtcu v obsegu, ki ga določi strokovna skupina za zgodnjo obravnavo v vrtcu**. Vrtec izvajanje fizične pomoči zagotavlja v okviru že sistemiziranih delovnih mest. Če tega ne more zagotoviti, se sistemizira delovno mesto Spremljevalec V (D045001). V posameznem oddelku je lahko največ en spremljevalec.** Spremljevalec mora imeti najmanj srednjo ali srednjo strokovno izobrazbo.

Fizična pomoč otrokom, ki so vključeni v oddelek prilagojeni program za predšolske otroke s poebnimi potrebami, je že zagotovljena v okviru normativov, ki veljajo za izvajanje tega programa, zato se delovna mesta spremljevalcev v tem programu ne sistemizirajo.

Vrtec tudi za plačilo spremljevalca izda [**ugotovitveni sklep**](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMVI%2FDokumenti%2FSektor-za-predsolsko-vzgojo%2FDokumenti-smernice%2FSklep-DSP.doc&wdOrigin=BROWSELINK) o vrsti in obsegu dodatnih stroškov otroka in ga posreduje občini zavezanki za plačilo razlike med ceno programa na otroka in plačilom staršev, ki je dolžna kriti dodatne stroške spremljevalca na podlagi mesečnega računa.

**Mutidisciplinarni tim v individualnem načrtu pomoči družini ali zdravnik v zapisniku na podlagi ZOPOPP ne more določiti pravice do spremljevalca, lahko pa opredeli potrebo po fizični pomoči.**

V. SPORAZUMEVANJE IN UČENJE V ZNAKOVNEM JEZIKU ALI JEZIKU GLUHOSLEPIH

Otroci z gluhoto ali gluhoslepoto lahko na podlagi individualnega načrta pomoči družini multidisciplinarnega tima ali zapisnika zdravnika v vrtcu pridobijo tudi pomoč vzgojitelja za komunikacijo v slovenskem znakovnem jeziku ali vzgojitelja za delo z gluhoslepimi, in sicer do največ 15 ur na teden. To pomoč zagotavljajo zavodi za vzgojo in izobraževanje otrok in mladostnikov s posebnimi potrebami ali pa jo vrtec zagotovi preko pogodbe o zagotavljanju storitev tolmačev, za katere povračilo stroškov uveljavlja pri Ministrstvu za vzgojo in izobraževanje (v nadaljnjem besedilu: ministrstvo). Vrtec tolmača izbere z liste tolmačev, mesečni zahtevek z dokazili pa pošlje ministrstvu.

VI. PREDLOG ZNIŽANEGA NORMATIVA V ODDELKU VRTCA, ZAVODU ZA VZGOJO IN IZOBRAŽEVANJE OTROK IN MLADOSTNIKOV S POSEBNIMI POTEBAMI, SOCIALNOVARSTVENEM ZAVODU OZIROMA DRUGI USTREZNI USTANOVI

Če je z individualnim načrtom pomoči družini ali zapisnikom predlagano, da se najvišji normativ števila otrok v oddelku zniža, o številu znižanja odloči strokovna skupina za zgodnjo obravnavo. V posamezni oddelek sta lahko vključena največ dva otroka s posebnimi potrebami, izjemoma so lahko do konca šolskega leta v oddelku trije otroci s posebnimi potrebami. Strokovna skupina za zgodnjo obravnavo pa lahko odloči, da je do konca šolskega leta v oddelek vključenih tudi več otrok s posebnimi potrebami.

Znižan normativ je možen le v programu za predšolske otroke, v prilagojenem programu za predšolske otroke s posebnimi potrebami pa te možnosti ni, saj je normativ v tem programu že v osnovi nižji.

VII. ZAGOTAVLJANJE INKLUZIVNEGA OKOLJA, POTREBNE PRILAGODITVE PRI ORGANIZACIJI IN PREHAJANJE MED PROGRAMI

Če so z individualnim načrtom pomoči družini ali zapisnikom zdravnika predlagani koraki za zagotavljanje inkluzivnega okolja, ki naj vsem otrokom omogočajo, da z vrstniki aktivno sodelujejo v rednih dejavnostih okolja, potrebne prilagoditve pri organizaciji in prehajanje med programi, njihovo izvajanje izvedbeno načrtuje strokovna skupina za zgodnjo obravnavo. **Prehajanje med programi je možno znotraj enega vrtca.**

VIII. OPREDELITEV PRAVICE POVRAČILA STROŠKOV PREVOZA STARŠEM OTROKA, VKLJUČENEGA V PRILAGOJENI PROGRAM ZA PREDŠOLSKE OTROKE S POSEBNIMI POTREBAMI

Do povračila stroškov prevoza predšolskih otrok s posebnimi potrebami so v skladu s Pravilnikom o organizaciji in povračilu prevoznih stroškov za prevoze otrok in mladostnikov s posebnimi potrebami upravičeni starši predšolskih otrok, vključenih v prilagojeni program za predšolske otroke s posebnimi potrebami, če je njihovo prebivališče od vrtca oddaljeno več kot 10 km oziroma ne glede na oddaljenost od vrtca, če starši prejemajo denarno socialno pomoč na centru za socialno delo.

Pravica do povračila stroškov prevoza predšolskih otrok s posebnimi potrebami se praviloma zagotavlja v okviru organiziranih prevozov. Če organiziranega prevoza za predšolskega otroka s posebnimi potrebami ni mogoče zagotoviti, se staršem povrne strošek mesečne vozovnice na javnem prevozu ali kilometrine za prevozne stroške po najkrajši varni poti v skladu s standardi, ki veljajo za javne uslužbence v državni upravi. V primeru prevoza z lastnim vozilom se staršem povrnejo stroški prevoza po najkrajši varni poti do vrtca ali zavoda in nazaj (upoštevajo se 4 vožnje). Kilometrina se obračuna v skladu z določili kolektivne pogodbe za negospodarske dejavnosti v višini, kot velja za povračilo stroškov prevoza na delo in z dela. Starši so do povračila stroškov za pot do vrtca ali zavoda in nazaj upravičeni, če jim strošek prevoza ni povrnjen iz drugega pravnega naslova (npr. vrtec ali zavod je na isti relaciji kot delodajalec starša, prevozne stroške mu povrne že delodajalec, zato mu povračilo prevoznih stroškov iz naslova brezplačnega prevoza predšolskih otrok s posebnimi potrebami ne pripada).

Vrtec ali zavod z ministrstvom za obdobje enega šolskega leta sklene pogodbo o financiranju dnevnih prevozov predšolskih otrok s posebnimi potrebami. Vrtec ali zavod pa pogodbo o povrnitvi stroškov prevoza sklene s prevoznikom, ki opravlja organiziran prevoz, oziroma s starši. Vrtci in zavodi so o postopkih seznanjeni vsako leto z okrožnico ministrstva.

IX. PREHOD V IZOBRAŽEVANJE

Multidisciplinarni tim najkasneje 6 mesecev pred vstopom v osnovno šolo v individualnem načrtu pomoči družini ali zdravnik v zapisniku predlaga za otroka s posebnimi potrebami osnovnošolski program izobraževanja ter pomoč v šoli, pri čemer upošteva tudi mnenje vrtca, če je otrok vanj vključen.

Starši vložijo zahtevo za začetek postopka usmerjanja v skladu z zakonom, ki ureja usmerjanje otrok s posebnimi potrebami, Zavod Republike Slovenije za šolstvo na podlagi individualnega načrta pomoči družini oziroma zapisnika zdravnika izda odločbo o usmeritvi v skladu z zakonom, ki ureja usmerjanje otrok s posebnimi potrebami. Strokovno mnenje komisije za usmerjanje v tem primeru ni potrebno.

Dokler mreža centrov za zgodnjo obravnavo ni vzpostavljena v celoti, lahko starši pred vstopom v 1. razred vložijo vlogo za začetek postopka usmerjanja na Zavod Republike Slovenije za šolstvo in strokovno mnenje izdela komisija za usmerjanje.

Multidisciplinarni tim ali zdravnik v centru za zgodnjo obravnavo lahko predlagata staršem tudi odložitev začetka šolanja. Priporočeno je, da se pred tem seznanita s poročilom strokovne skupine za zgodnjo obravnavo o funkcioniranju otroka s posebnimi potrebami in z njegovim napredkom.

Področja delovanja, ki so pomembna za izvajanje dejavnosti pri prehodu otrok iz vrtca v šolo, so zajeta v [**Smernicah za izvajanje dejavnosti pri prehodu otrok iz vrtca v šolo in uvajanje učencev v prvi razred**](https://www.gov.si/assets/ministrstva/MVI/Dokumenti/Osnovna-sola/Smernice-za-izvajanje-dejavnosti-pri-prehodu-otrok-iz-vrtca-v-solo-in-uvajanje-v-1.-razred-2024.pdf) ter [**Priporočilih za uspešen prehod otroka iz vrtca v šolo**](https://www.gov.si/assets/ministrstva/MVI/Dokumenti/Sektor-za-predsolsko-vzgojo/Programi/PRIPOROCILA_ZA_VRTCE_PREHOD_9JULIJ2018.pdf).

**SOGLASJE STARŠEV**

Če se za otroka vodijo podatki v evidenci otrok, ki potrebujejo svetovanje oziroma pomoč, morajo starši na podlagi 46. člena zakona, ki ureja vrtce, in Pravilnika o zbiranju in varstvu osebnih podatkov na področju predšolske vzgoje podati [**soglasje**](https://www.gov.si/assets/ministrstva/MIZS/Dokumenti/Sektor-za-predsolsko-vzgojo/Dokumentacija/sogl_obr_svet.pdf).

Za otroke z rizičnimi dejavniki, ki so obravnavani skupinsko v oddelku, soglasje staršev ni potrebno.

Soglasje staršev za obravnavo otroka ni potrebno tudi v primeru, ko je otrok v družini ogrožen in ga je potrebno zavarovati.

Za izmenjavo podatkov med centrom za zgodnjo obravnavo ali drugo ustanovo, ki obravnava otroka, in vrtcem je potrebno soglasje staršev, ki pa še ni predpisano. Priporočamo, da se vrtec o takšnem soglasju dogovori s starši.

Predlog soglasja:

Soglasje k izmenjavi osebnih podatkov

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(podatki organizacije )

SOGLASJE K IZMENJAVI OSEBNIH PODATKOV

v okviru celostne zgodnje obravnave otrok s posebnimi potrebami

1. Podpisani/a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (kot oče/mati/zakoniti zastopnik)

otroka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, rojenega\_\_\_\_\_\_\_\_\_\_\_\_\_\_\_\_\_\_\_\_, dajem privolitev za izmenjavo osebnih podatkov zgoraj omenjenega otroka.

Konkreten in jasen namen izmenjave teh podatkov je:

»Pomoč otroku in njegovi družini v procesu prizadevanj za izboljšanje kakovosti njegovega razvoja ter zmanjšanja možnosti za razvoj trajnih posebnih potreb oz. obsega teh posebnih potreb v kasnejšem obdobju življenja.«

Izmenjava podatkov bo po potrebi (za zagotavljanje zgornjega namena) potekala:

* med in znotraj institucijami (npr. otrokov pediater, center za zgodnjo obravnavo, center za socialno delo, vrtec/ zavod za vzgojo in izobraževanje otrok in mladostnikov s posebnimi potrebami, socialnovarstveni zavod, center za duševno zdravje za otroke in mladostnike), v katere je otrok vključen, voden in obravnavan,
* drugimi institucijami (navedite katerimi) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Podpisani/a soglašam, da se za dosego zgoraj zapisanega namena v procesu svetovanja oz. nudenja strokovne pomoči na strokovni način zbirajo osebni podatki v okviru družinske in socialne anamneze, razvojne anamneze, diagnostičnih postopkov, postopkov strokovne pomoči in strokovnih mnenj drugih institucij o zgoraj imenovanem otroku.

3. Podpisani soglašam, da se mojemu otroku v vrtcu začne nuditi dodatna strokovna pomoč, ko to določi strokovna skupina za zgodnjo obravnavo v vrtcu.

4. Podpisani/a sem seznanjen/a:

* da se bodo tako zbrani osebni podatki uporabljali le za dosego zgoraj zapisanega namena nudenja strokovne pomoči otroku;
* da se bodo posredovane informacije uporabljale zgolj v diagnostične in terapevtske namene ter v korist otroka;
* s pravico do vpogleda v strokovne interpretacije tako zbranih osebnih podatkov;
* da se bodo tako zbrani osebni podatki otroka lahko posredovali samo tistim drugim uporabnikom, ki jim to dovoljuje zakon, vsem ostalim pa samo na podlagi mojega pisnega soglašanja;
* s pravico do vpogleda, komu so bili tako zbrani osebni podatki posredovani;
* da imam možnost preklica soglasja k zbiranju osebnih podatkov, ki ga moram podati pisno.

5. Soglasje je podpisano v treh enakih izvodih, od katerih prejmejo en izvod center za zgodnjo obravnavo oz. institucija, ki izda zapisnik/INPD, drugega starši oz. zakoniti zastopniki otroka in tretji izvod prejme vrtec, ki ga vloži v osebno mapo otroka.

Podpis staršev oz. zakonitih zastopnikov: Kraj, datum

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ žig \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**POGOSTA VPRAŠANJA IN ODGOVORI**

### DODATNA STROKOVNA POMOČ

VPRAŠANJE: V obravnavi imamo družino, ki od nas zahteva, da bi v zapisnik multidisciplinarnega tima (ZOPOPP) zapisali, da se mora otroku v prilagojenem programu predšolske vzgoje in izobraževanja zagotoviti še eno uro dodatne strokovne pomoči logopeda in 1 uro dodatne strokovne pomoči specialnega pedagoga. Glede na našo dosedanjo prakso in izkušnje je dodatna strokovna pomoč logopeda v prilagojenem programu vrtca možna (a odvisna od kadrovske razpoložljivosti vrtca); specialnega pedagoga pa ne, saj naj bi otroci tovrstno pomoč prejemali skozi celoten dan s strani vzgojitelja, ki je po izobrazbi specialni pedagog oz. sorodno. Zanima me torej, če je dodatna strokovna pomoč specialnega pedagoga v obsegu 1 ure na teden v prilagojenem programu predšolske vzgoje možna, in če je oziroma ni, ali je to kje zapisano.

*ODGOVOR: Dodatna strokovna pomoč se v prilagojenem programu predšolske vzgoje s posebnimi potrebami ne izvaja, saj je celoten program prilagojen otrokom s posebnimi potrebami.*

VPRAŠANJE 1: Spoštovani, imam vprašanje glede zagotavljanja in izvajanja dodatne strokovne pomoči v vrtcu. Zanima me, kako je s financiranjem, če lahko zagotavljamo DSP (npr. specialnega pedagoga) znotraj našega zavoda. Ali so samo šole s prilagojenim programom in zavodi tisti, od katerih lahko najemamo strokovnjake? Konkretno – vrtec ima zaposlenega specialnega pedagoga, otroku sta dodeljeni 2 uri specialnega pedagoga. Lahko te ure vnesemo v KPIS in jih plača MIV? In še – sem ravnateljica vrtca in specialna pedagoginja. Lahko v primeru, da ne dobimo specialnega pedagoga, izvajam DSP v okviru povečanega obsega dela ali petinske zaposlitve?

VPRAŠANJE 2: Imam vprašanje glede zagotavljanja in izvajanja dodatne strokovne pomoči v vrtcu. Zanima me, kako je s financiranjem, če lahko zagotavljamo DSP (npr. specialnega pedagoga) znotraj našega zavoda. Ali so samo šole s prilagojenim programom in zavodi tisti, od katerih lahko najemamo strokovnjake? Konkretno – vrtec ima zaposlenega specialnega pedagoga, otroku sta dodeljeni 2 uri specialnega pedagoga. Lahko te ure vnesemo v KPIS in jih plača MVI.

VPRAŠANJE 3: Glede na okrožnico št. 6030-3/2025-3350 pod točko 1.4, me zanima ali lahko šola, ki ima vrtec (tako kot naša šola in ima svojega specialnega pedagoga), dodeli ure specialnega pedagoga v vrtcu? Če lahko ali bo to urejeno v aplikaciji "učenci in dijaki s posebnimi potrebami" na MVI portalu ali kje drugje …

*ODGOVOR NA 1, 2 IN 3: Pravilnik o normativih za opravljanje dejavnosti predšolske vzgoje določa, da se za izvajanje dodatne strokovne pomoči za otroke s posebnimi potrebami in za delo z otroki z rizičnimi dejavniki sistemizira delovno mesto* *Vzgojitelja za zgodnjo obravnavo (D037012). Zahtevnejše storitve specialne obravnave otroku zagotovi center za zgodnjo obravnavo, specialnopedagoške obravnave (s področja tiflopedagogike, surdopedagogike, socialne pedagogike ali logopedije) pa lahko zagotavljajo zavodi za vzgojo in izobraževanje otrok in mladostnikov s posebnimi potrebami in osnovne šole, ki izvajajo prilagojene izobraževalne ali posebne programe v okviru mobilne službe.*

*Ure dodatne strokovne pomoči s področij tiflopedagogike, surdopedagogike, socialne pedagogike ali logopedije, ki se zagotavljajo otrokom v vrtcu, se upoštevajo pri sistemizaciji delovnega mesta osnovnih šolah, ki izvajajo prilagojene ali posebne programe vzgoje in izobraževanja in zavodih za vzgojo in izobraževanje otrok in mladostnikov s posebnimi potrebami, kot je Ministrstvo za vzgojo in izobraževanje objavilo v okrožnici številka 6030-3/2025-3350 z dne 20. 5. 2025, s katero je obvestilo vrtce o objavi Pravilnika o spremembah in dopolnitvah Pravilnika o normativih za opravljanje dejavnosti predšolske vzgoje (Uradni list. RS, št. 39, 30. 5. 2025).*

*V skladu z normativi se v vrtcu sistemizira delovno mesto Vzgojitelja za zgodnjo obravnavo (D037012). Pravilnik določa, da dodatno strokovno pomoč otroku s posebnimi potrebami zagotavlja vzgojitelj predšolskih otrok za zgodnjo obravnavo in drug strokovni delavec, ki izpolnjuje pogoje to delovno mesto. Zahtevnejše storitve specialne obravnave pa vrtcu zagotovijo osnovne šole, ki izvajajo prilagojene ali posebne programe vzgoje in izobraževanja in zavodi za vzgojo in izobraževanje otrok in mladostnikov s posebnimi potrebami.*

*Šola, ki ima organizacijsko enoto vrtca, lahko strokovnega delavca, ki izpolnjuje pogoje za delovno mesto Vzgojitelja za zgodnjo obravnavo, razporedi na to delovno mesto v vrtcu v ustreznem deležu, skladno z veljavnimi normativi.  V skladu z zadnjo novele Zakona o organizaciji in financiranju vzgoje in izobraževanja (ZOFVI), bo strokovnim delavcem omogočeno dopolnilno delo pri istem delodajalcu, in sicer do 20 % delovnega časa za določen čas enega leta. Financiranje delovnega mesta Vzgojitelj za zgodnjo obravnavo (D037012), sistemiziranega skladno z normativi, zagotavlja občina.*

VPRAŠANJE: Zanima nas ali lahko otroku, ki na podlagi timskega zapisnika potrebuje zahtevnejše storitve npr. logopeda, zagotovimo logopeda, ki ne prihaja iz centra za zgodnjo obravnavo ali zavoda za vzgojo in izobraževanje otrok in mladostnikov, v okviru mobilne službe. Iz centra in zavoda nam težko zagotovijo logopedsko pomoč. V tem šolskem letu smo logopedsko pomoč poiskali preko zunanjih zasebnih izvajalcev, občina pa nam pokriva nastale stroške.

Ali lahko na ta način zagotavljamo logopedsko strokovno pomoč tudi v naslednjem šolskem letu?

*ODGOVOR:* *MVI je v okrožnici številka 6030-3/2025-3350 z dne 20. 5. 2025 obvestilo vrtce o objavi Pravilnika o spremembah in dopolnitvah Pravilnika o normativih za opravljanje dejavnosti predšolske vzgoje (Ur.l. RS, št. 39, 30. 5. 2025), ki določa, da se za nudenje dodatne strokovne pomoči za otroke s posebnimi potrebami in za delo z otroki z rizičnimi dejavniki sistemizira delovno mesto Vzgojitelja za zgodnjo obravnavo (D037012). Zahtevnejše storitve specialne obravnave otroku zagotovi center za zgodnjo obravnavo, specialno pedagoške obravnave (tiflopedagogika, surdopedagogika, socialna pedagogika ali logopedija) pa lahko zagotavljajo zavodi za vzgojo in izobraževanje otrok in mladostnikov s posebnimi potrebami in osnovne šole, ki izvajajo posebne ali prilagojene programe v okviru mobilne službe in ure dodatne strokovne pomoči, ki se zagotavljajo otrokom v vrtcu, se upoštevajo pri sistemizaciji delovnega mesta v teh zavodih.*

*Pravilnik določa, da otroku s posebnimi potrebami zagotavlja dodatno strokovno pomoč vzgojitelj predšolskih otrok za zgodnjo obravnavo in drug strokovni delavec, ki izpolnjuje pogoje za vzgojitelja predšolskih otrok za zgodnjo obravnavo, zahtevnejše storitve specialne obravnave pa vrtcu zagotovijo zgoraj navedeni zavodi.*

*Iz navedenega sledi, da nova ureditev v pravilniku zagotavlja tako izvajanje dodatne strokovne pomoči kot tudi izvajanje zahtevnejših storitev specialne obravnave otroku s posebnimi potrebami. Še vedno pa lahko občina, ustanoviteljica vrtca, na podlagi smiselne uporabe 38. člena Pravilnika o normativih za opravljanje dejavnosti predšolske vzgoje, zagotovi storitev kot nadstandard (za vse otroke ne glede na občino, zavezanko za plačilo subvencije vrtca), tudi z zunanjim zasebnim izvajalcem. V tem primeru strošek za zunanjega izvajalca ne sme biti financiran iz veljavne cene programa, temveč iz vira, ki ga v celoti zagotovi občina ustanoviteljica.*

VPRAŠANJE: V šolskem letu 2024/2025 imamo sistemizirano delovno mesto pomočnica ravnateljice, v deležu 1 (enovito delovno mesto) za 12 oddelkov. V sklopu tega delovnega mesta opravlja dela: 60% pomočnik ravnatelja,  20% organizator zdravstveno higienskega režima in 20% vzgojitelj za zgodnjo obravnavo.

Na podlagi 6. člena Pravilnika o normativih za opravljanje dejavnosti predšolske vzgoje,  pomočnica ravnateljice  tako opravi,  v sklopu delovnega mesta vzgojitelj za zgodnjo obravnavo, tudi delovno obvezo ur dela z otroki.

Ker  pa gre za enovito delovno mesto, gre strošek celotne plače pomočnice ravnateljice v skupni strošek ekonomske cene, kljub temu da opravlja dela vzgojitelja za zgodno obravnavo. Zanima nas ali si pravilno razlagamo zakonodajo?

Ostale ure dodatne strokovne pomoči, v sklopu vzgojitelja za zgodnjo obravnavo (60%), izvajajo logoped, pedagog in specialni pedagog, katerih strošek pokrije občina.

*ODGOVOR: Pomočnik ravnatelja je enovito delovno mesto, zaposleni ima z normativi določeno obvezo neposrednega dela z otroki. Delovno mesto je v skladu z metodologijo vključeno v ceno programa vrtca.*

Za ostali delež delovnega mesta Vzgojitelja za zgodnjo obravnavo zaposlite strokovnega delavca, ki izpolnjuje pogoje v skladu z zakonom in drugimi predpisi za to delovno mesto.

VPRAŠANJE: Na vas se obračam z vprašanjem glede Pravilnika o spremembah in dopolnitvah Pravilnika o normativih za opravljanje dejavnosti predšolske vzgoje (Uradni list RS, št. 39/2025 z dne 30. 5. 2025), natančneje v povezavi z določbami 39. a člena. V omenjenem členu je zapisano, da se ure dodatne strokovne pomoči, ki se zagotavljajo otrokom v vrtcu, upoštevajo pri sistemizaciji delovnega mesta v zavodu za vzgojo in izobraževanje otrok in mladostnikov s posebnimi potrebami oziroma osnovni šoli s prilagojenim ali posebnim programom in da se teh ur vrtcu ne sme zaračunati.

Ker praksa vrtcev vključuje različne pristope, vključno s sklenitvijo pogodb s šolami s prilagojenim programom za izvajanje dodatne strokovne pomoči (DSP), pri čemer so šole za te storitve vrtcem zaračunavale, nas zanima, ali nova dikcija pravilnika kaj spreminja glede te prakse? Če obstajajo spremembe, kakšen bo način financiranja DSP v tem primeru?

*ODGOVOR: Pravilnik o normativih za opravljanje dejavnosti predšolske vzgoje določa, da se za nudenje dodatne strokovne pomoči za otroke s posebnimi potrebami in za delo z otroki z rizičnimi dejavniki sistemizira delovno mesto Vzgojitelja za zgodnjo obravnavo (D037012). Zahtevnejše storitve specialne obravnave otroku zagotovi center za zgodnjo obravnavo, specialno pedagoške obravnave (tiflopedagogika, surdopedagogika, socialna pedagogika ali logopedija) pa lahko zagotavljajo zavodi za vzgojo in izobraževanje otrok in mladostnikov s posebnimi potrebami in osnovne šole, ki izvajajo posebne ali prilagojene programe v okviru mobilne službe. Ure dodatne strokovne pomoči s področij tiflopedagogike, surdopedagogike, socialne pedagogike ali logopedije, ki se zagotavljajo otrokom v vrtcu, se upoštevajo pri sistemizaciji delovnega mesta v teh šolah in zavodih, kot je MVI objavilo v okrožnici številka 6030-3/2025-3350 z dne 20. 5. 2025, s katero je obvestilo vrtce o objavi Pravilnika o spremembah in dopolnitvah Pravilnika o normativih za opravljanje dejavnosti predšolske vzgoje (Ur.l. RS, št. 39, 30. 5. 2025). Teh ur se vrtcem ne sme dodatno zaračunati.*

VKLJUČITEV V PROGRAM

VPRAŠANJE: Ali lahko otroka vrtec vključi v redni oddelek vrtca na željo staršev, čeprav v zapisniku zdravnika piše, da se vključi v prilagojeni program.

*ODGOVOR: Ne, če je v zapisniku zdravnika določena vključitev otroka v prilagojeni program za predšolske otroke s posebnimi potrebami, potem se otroka na željo staršev ne more vključiti v program za predšolske otroke. Lahko pa strokovna skupina za zgodnjo obravnavo predlaga možnosti prehajanja med programoma. Če se starši z obravnavami (in s tem tudi s programom, ki je določen) v načrtu pomoči družini ali zapisniku zdravnika, ne strinjajo, lahko uveljavljajo pravice v skladu z zakonom, ki ureja pacientove pravice – pridobitev drugega mnenja.*

### FIZIČNA POMOČ V VRTCU

VPRAŠANJE: Moj otrok ima pravico do stalnega spremljevalca v vrtcu. A ga vrtec ne zaposli.

*ODGOVOR: Otrok v vrtcu v skladu z Zakonom o celostni zgodnji obravnavi predšolskih otrok s posebnimi potrebami (ZOPOPP) lahko pridobi pravico do fizične pomoči in ne do spremljevalca. Če vrtec fizične pomoči ne more zagotoviti s svojimi zaposlenimi, lahko za izvajanje te pomoči sistemizira delovno mesto Spremljevalca, vendar je lahko v skladu s prvim odstavkom 23. člena Pravilnika o normativih za opravljanje dejavnosti predšolske vzgoje v oddelku lahko največ en spremljevalec. Spremljevalec V (D045001) v oddelku lahko nudi fizično pomoč tudi več otrokom. Število otrok s posebnimi potrebami v oddelku pa je tudi omejeno. Odločanje o načinu zagotovitve fizične pomoči otroku v vrtcu za posameznega otroka  je v pristojnosti strokovne skupine za zgodnjo obravnavo (16. člen ZOPOPP), ki na podlagi poznavanja razmer v vrtcu (kadri; vrste oddelkov, ki jih ima vrtec; število otrok v oddelkih; oprema v vrtcu…) odloči o obsegu in načinu izvajanja vse potrebne pomoči otroku v vrtcu. Ob tem opozarjamo, da center za zgodnjo obravnavo nima pravne podlage, da otrokom dodeli  pravico do spremljevalca, temveč lahko dodeli le pravico do fizične pomoči. Če je neustrezno zapisano v zapisniku  ali načrtu pomoči družini, center za zgodnjo obravnavo na to opozorite.*

VPRAŠANJE: Je spremljevalec lahko sam z otroki v oddelku vrtca?

*ODGOVOR: Spremljevalec ni strokovni delavec, zato samostojnega dela v oddelku ne more opravljati. Vloga spremljevalca je podpora otroku, vzgojitelju, učitelju in celotnemu učnemu procesu, ne pa nadomeščanju vzgojitelja, učitelja ali vodenju oddelka.*

VPRAŠANJE: Kljub temu da otrok, ki obiskuje vrtec v občini xxx in ima odločbo, po kateri mu pripada spremljevalec (zaradi posebnih potreb)…, občina zavlačuje in noče dodeliti oz. zaposliti spremljevalca in to se že vleče 4 mesece. Kaj lahko naredimo, ker namreč župan občine vedno odgovarja, da je še čas, da lahko otrok počaka in da je v Sloveniji veliko čakajočih z odločbami. Je kak predpis, zakon ali ukrep, s katerim bi lahko čim prej prišli do spremljevalca za tega otroka v vrtcu ali pa da se nekako pritisne na občino, da nujno ukrepa in več ne odlaga stvari, ker vseeno gre za otroka in njegovo pravico, ki mu je bila dodeljena z odločbo

*ODGOVOR: Po Zakonu o celostni zgodnji obravnavi predšolskih otrok s posebnimi potrebami (ZOPOPP), Uradni list RS, št. 41/17, otroci v vrtcu ne pridobijo odločbe, ampak zapisnik oziroma individualizirani načrt pomoči družini, ki ga pripravijo v centru za zgodnjo obravnavo. Otrok lahko pridobi pravico do fizične pomoči v vrtcu. V skladu s 23. členom Pravilnika o normativih za opravljanje dejavnosti predšolske vzgoje (Ur. list RS, št. 27/14, 47/17, 43/18, 54/21 in 82/23), se za izvajanje fizične pomoči sistemizira delovno mesto Spremljevalca, če vrtec te pomoči ne more izvajati z že sistemiziranimi delovnimi mesti. V prilagojenem programu za predšolske otroke s posebnimi potrebami pa je izvajanje te pomoči že zagotovljeno z nižjimi normativi.*

### VKLJUČITEV OTROKA S POSEBNIMI POTREBAMI V ZASEBNI VRTEC

VPRAŠANJE: Moja gluha hči bo letos vključena v zasebni vrtec brez koncesije. Lahko dobi tolmača?

*ODGOVOR: Zakon o celostni zgodnji obravnavi predšolskih otrok s posebnimi potrebami (Uradni list RS, št. 41/2017; v nadaljevanju: ZOPOPP) v 12. členu določa, da se v individualnem načrtu pomoči družini opredeli za otroka in njegovo družino primerno zdravstveno, socialno in pedagoško pomoč, ki med drugim vsebuje tudi zagotovitev sporazumevanja in učenja v znakovnem jeziku v vrtcu, v zavodu za vzgojo in izobraževanje otrok in mladostnikov s posebnimi potrebami oziroma drugi ustrezni ustanovi. Na podlagi 14. člena ZOPOPP se otroka vključi v njemu primeren program na področju predšolske vzgoje oziroma se mu zagotovi potrebna pomoč iz individualnega načrta pomoči. Prav tako pa ta člen v drugem odstavku določa, da predšolsko vzgojo po programu za predšolske otroke s prilagojenim izvajanjem in dodatno strokovno pomočjo izvajajo javni vrtci, enote vrtcev ter vrtci, ki so na podlagi koncesije vključeni v javno mrežo ter zavodi, ki izvajajo te programe. Zasebni vrtci tega programa ne izvajajo. V javnih vrtcih in vrtcih s koncesijo gluhim otrokom lahko nudi pomoč vzgojitelj za komunikacijo v slovenskem znakovnem jeziku v obsegu 15 ur, plača ga država.*

### INDIVIDUALIZIRANI PROGRAM

VPRAŠANJE: Glede na dolgoletno prakso je potrebno Individualizirane programe za otroke s posebnimi potrebami za novo šolsko leto pripraviti do 31. 8. Ker smo naleteli na določene težave prosimo, da nam navedete zakon in člen oz. pravno podlago, na podlagi katere je razviden datum, do katerega je potrebno pripraviti omenjene programe.

*ODGOVOR: V skladu s 16. členom Zakona o celostni zgodnji obravnavi predšolskih otrok s posebnimi potrebami (Uradni list RS št. 41/2017 - ZOPOPP) poteka pomoč otrokom v skladu z individualnim načrtom pomoči družini centra za zgodnjo obravnavo ali zapisnikom zdravnika. V vrtcu ali zavodu za vzgojo in izobraževanje otrok in mladostnikov s posebnimi potrebami se oblikuje strokovna skupina za zgodnjo obravnavo. Člani strokovne skupine za zgodnjo obravnavo v vrtcu ali zavodu za vzgojo in izobraževanje otrok in mladostnikov s posebnimi potrebami so svetovalni delavec, vzgojitelj, vzgojitelj predšoslkih otrok – pomočnik vzgojitelja in vzgojitelj predšolskih otrok za zgodnjo obravnavo, ki redno sodelujejo s koordinatorjem v centru za zgodnjo obravnavo. V skladu z navodili, ki urejajo prilagojeno izvajanje programa za predšolske otroke in dodatno strokovno pomoč strokovna skupina za zgodnjo obravnavo s starši pripravi individualizirani program. Ob njegovi pripravi upoštevajo lastna opažanja pri spremljavi otrokovega napredka in vse druge informacije, ki so na voljo. Pri izvajanju individualiziranega programa upoštevajo Izvedbeni kurikulum vrtca in oddelka, v katerega je otrok vključen oziroma individualizirani program prilagajajo vsebinam in dejavnostim, ki so v oddelku trenutno aktualne. V programu je treba slediti ciljem, ki lahko prispevajo k otrokovemu potencialnemu razvoju. Glede na otrokov odziv, je treba individualizirani program dopolnjevati ali korigirati. Drugih zakonskih regulativ na tem področju še ni, lahko pa smiselno uporabljate Zakon o usmerjanju otrok s posebnimi potrebami. Individualizirani program tako pripravite v roku 30 dni od vključitve otroka ali pridobitve zapisnika oz. individualnega načrta pomoči družini ter ga redno evalvirate in po potrebi spremenite.*

### VZGOJITELJ PREDŠOLSKIH OTROK ZA ZGODNJO OBRAVNAVO

VPRAŠANJE: Lepo vas prosim za vsa pojasnila v zvezi s sistemizacijo delovnega mesta v vrtcu Vzgojitelj predšolskih otrok za zgodnjo obravnavo.

*ODGOVOR: V skladu s pravilnikom, ki ureja normative v predšolki vzgoji, se v vrtcih s 15 oddelki za nudenje dodatne strokovne pomoči otrokom s posebnimi potrebami in za delo z otroki z rizičnimi dejavniki, sistemizira delovno mesto Vzgojitelja za zgodnjo obravnavo (D037012). Pri razpisu delovnega mesta za strokovnega delavca vzgojitelj predšolskih otrok za zgodnjo obravnavo obvezno navedite izobrazbene pogoje za opravljanje dela, kot jih določa 6. člen Pravilnika o izobrazbi vzgojiteljev otrok in drugih strokovnih delavcev v programih za predšolske otroke in v prilagojenih programih za predšolske otroke s posebnimi potrebami. Ponovno tudi poudarjamo, da je obseg neposrednega dela z otroki za vzgojitelja predšolskih otrok za zgodnjo obravnavo 25 ur na teden. V ta obseg sodijo ure izvajanja dodatne strokovne pomoči otrokom in preventivno delo z otroki z rizičnimi dejavniki, kot to že določa Zakon o celostni zgodnji obravnavi predšolskih otrok s posebnimi potrebami. Delo vzgojitelja predšolskih otrok za zgodnjo obravnavo je torej vezano predvsem na izvajanje naslednjih nalog:*

* *poleg dodatne strokovne pomoči nudi stalno ali občasno zgodnjo pomoč otrokom z rizičnimi dejavniki;*
* *opazovanje, odkrivanje zaostankov in motenj pri otrocih vključenih v vrtec, tudi za rizično skupino otrok;*
* *svetovalno in posvetovalno delo s strokovnimi delavci in vodstvom vrtca (metodično-didaktične prilagoditve za delo z otrokom, prilagoditve okolja in ustrezni pripomočki….);*
* *delo z družino;*
* *povezovanje s centrom za zgodnjo obravnavo;*
* *vključevanje v dejavnosti strokovne skupine vrtca;*
* *priprava in urejanje dokumentacije.*

*Vzgojitelj predšolskih otrok za zgodnjo obravnavo, ki opravlja navedene naloge, si pri organizaciji dodatne strokovne pomoči delo lahko razporedi tudi tako, da obravnave z otroki opravi skupinsko, v strnjeni obliki ali enakomerno skozi celo leto, glede na zmožnost in potrebo otrok. Če opravlja delo na več relacijah, sodi prevoz med relacijami  med drugo delo oziroma se delo organizira tako, da delo opravlja na eni enoti cel delovni dan ali dlje časa.*

VPRAŠANJE OBČINE: Javni zavodi, ki so v postopku iskanja ter zaposlovanja ustreznega kadra za vzgojitelje za zgodnjo obravnavo, so izrazili zaskrbljenost, da bi na to delovno mesto zaposlili vzgojitelja oziroma drug kader, v kolikor se ne prijavi ustrezen kader za to delovno mesto. Izpostavili so predvsem strokovno usposobljenost in delo v najboljšo korist otrok, da so obravnavani s strani strokovnih delavcev s specialnimi znanji. Kakšne usmeritve bi bilo smiselno, da jim podamo? Prosim še za pojasnilo glede spremljevalca otroka v rednem oddelku – kdaj in kako se tolmači, da javni zavod lahko oziroma ne more zagotoviti fizično pomoč z že obstoječim kadrom. Oziroma kako lahko opredeli javni zavod, da je na primer en spremljevalec, nudi dodatno fizično pomoč dvema otrokoma, ki jima po individualnem načrtu pomoči družini pripada spremljevalec.

*ODGOVOR: Pravilnik o izobrazbi vzgojiteljev predšolskih otrok in drugih strokovnih delavcev v programih za predšolske otroke in v prilagojenih programih za predšolske otroke s posebnimi potrebami določa izobrazbene pogoje za vzgojitelja predšolskih otrok za zgodnjo obravnavo. Vrtcem priporočamo, da na delovno mesto Vzgojitelja za zgodnjo obravnavo (D037012) zaposlijo strokovnega delavca z dodatnimi znanji s področja posebnih potreb. Tak strokovni delavec lahko v največji možni meri zagotovi ustrezno podporo otrokom s posebnimi potrebami in tistim z rizičnimi dejavniki, ki so vključeni v redne oddelke vrtcev. V skladu z določbami ZOFVI je naloga ravnatelja, da organizira,* *načrtuje in vodi delo vrtca. Ravnatelj je tudi tisti, ki sprejme odločitev o izbiri kandidata in sklene delovno razmerje z osebo, ki bo zaposlena na delovnem mestu Vzgojitelj za zgodnjo obravnavo.*

*Multidisciplinarni timi v okviru centrov za zgodnjo obravnavo  lahko dodelijo otroku pravico do fizične pomoči v vrtcu. V vrtcu to pomoč otroku zagotavlja obstoječi kader ali spremljevalec. Spremljevalca vrtec zaposli le v primeru, ko fizične pomoči ni mogoče zagotoviti z že zaposlenim kadrom.*

*Ravnatelj vrtca je odgovoren za organizacijo dela in na podlagi svojih pristojnosti odloči, ali bo fizično pomoč v oddelku nudil že zaposleni vzgojitelj ali vzgojitelj predšolskih otrok - pomočnik vzgojitelja. Le kadar potrebe po fizični pomoči presegajo zmožnosti obstoječega kadra, se odloči za zaposlitev spremljevalca.*

*Ob tem je ključno, da se fizična pomoč prilagodi dejanskim potrebam otrok. Zato priporočamo, da vrtec pridobi mnenje strokovne skupine, ki lahko na podlagi celostne presoje poda ustrezno strokovno usmeritev.*

### BELEŽENJE IZVAJANJA DODATNE STROKOVNE POMOČI V DOKUMENTACIJI VRTCA

VPRAŠANJE: V katero dokumentacijo vzgojitelj predšolskih otrok za zgodnjo obravnavo vpiše realizacijo pomoči, ki jo nudi otrokom s posebnimi potrebami in otrokom z rizičnimi dejavniki?

*ODGOVOR: V Dnevnik z imenikom otrok v rubriko »Posebnosti v oddelku« vzgojitelj vpiše realizacijo ur dodatne strokovne pomoči (storitev, ki je izvedena, ime in priimek otroka). Za delo z otroki z rizičnimi dejavniki pa pod rubriko »Drugo« opiše, kar se je zgodilo med izvajanjem dejavnosti čez dan.*

### DNEVI DOPUSTA IN DODATKI ZA DELAVCE V VRTCU

VPRAŠANJE: Prosim za pojasnilo dodatka za delo s posebnimi potrebami in iz 8. točke 39. člena Kolektivne pogodbe za javni sektor in dodatne dneve dopusta iz 3. točke 47. člena Kolektivna pogodba za dejavnost vzgoje in izobraževanja v Republiki Sloveniji pri delu v prilagojenem programu za predšolske otroke. Otroci namreč od Zakona o celostni zgodnji obravnavi predšolskih otrok s posebnimi potrebami nimajo več zapisano, za katero motnjo ter kakšno stopnjo motnje gre. Zanima me, na podlagi česa se potem določa dodatek pri plači in dopustu, saj se srečujemo z otroki, kjer bi nam ta dodatek moral pripadati. Nekateri starši sicer z nami podelijo rezultate testiranj, a ti niso del uradne dokumentacije.

*ODGOVOR: Individualni načrt pomoči družini multidisciplinarnega tima ali zapisnik zdravnika naj bi vseboval osnovno diagnozo, na podlagi katere lahko delodajalec opredeli potrebne dneve dopusta in višino dodatka. V prvi alineji drugega odstavka 12. člena ZOPOPP je določeno, da individualni načrt pomoči družini vsebuje tudi ugotovitev trenutnega otrokovega telesnega razvoja, razvoja razumevanja in sporazumevanja ter socialnega in čustvenega razvoja. Če to ni enoznačno zapisano, predlagamo, da se ravnatelj, ki odloči o dnevih dopusta in višini dodatka, posvetuje s strokovno skupino za zgodno obravnavo, ki otroke s posebnimi potrebami dobro pozna.*

KOLOFON:

Naslov: Kaj lahko vrtec nudi otroku s posebnimi potrebami in otroku z rizičnimi dejavniki

Avtorji: mag. Polona Šoln Vrbinc, Vida Starič Holobar Marjetka Brank, Rosanda Lenart

Urednik: mag. Polona Šoln Vrbinc

Izdajatelj: Ministrstvo za vzgojo in izobraževanje, Direktorat za predšolsko vzgojo in osnovno šolstvo

Različica: junij 2025

Gradivo ni lektorirano in se periodično posodablja.